google/wiki40b huggingface dataset:
«Dallas Spirit»

«Dallas Spirit», også Swallow Monoplan eller Swallow  Dole Racer, var et spesialbygget luftfartøy som ble konstruert for å konkurrere i Dole Air Race mellom California og Hawaii.

Utvikling

«Dallas Spirit» ble bygget for å forsøke å vinne to luftfartspremier som var satt opp i 1927, året da det var en serie med slike konkurranser. Den første premien var på 25 000 dollar i Dole Air Race mellom Oakland i California og Honolulu i  Hawaii. Den andre premien var 25 000 dollar for en flyvning mellom Dallas og Hongkong, sponset av William E. Easterwood. «Dallas Spirit» ble bygget på Swallows fabrikk i Wichita i Kansas.

Konstruksjon

«Dallas Spirit» var et høyvinget monoplan med konvensjonelt understell. Det var malt i grønt og sølv.

Operativ historie

«Dallas Spirit» ble avduket på Love Field i Dallas i Texas 6. august 1927. Det var tenkt at det skulle bringe like mye publisitet til Dallas som «Spirit of St. Louis» ga St. Louis tidligere samme år med Charles Lindberghs transatlantiske soloflyvning .

Dole Air Race

Løpets planlagte startdato var 16. august 1927. «Dallas Spirit» ble fløyet av den 31-år gamle William Portwood Erwin og navigatøren, den 27 år gamle Alvin Eichwaldt. Da de startet hadde allerede to fly havarert og alle ombord i begge flyene omkommet. De fleste konkurrenter kunne knapt ta av før de fikk problemer og måtte returnere like etter avgang. «Dallas Spirit» måtte gjøre det samme, måtte returnere kort tid etter det første forsøket med seks fot stoff revet siden. Av de fire flyene som fortsatt fløy, rapportert to fly at de hadde landet i Hawaii, og to forsvant: «Miss Doran» og «Golden Eagle». Dole og William F. Mallosa som sponset «Miss Doran» satte opp en ekstra 50 000 dollar i belønning for å finne de savnede piloter.
Reparasjonen av «Dallas Spirit» tok to dager. Den 18. august bestemte Erwin seg for å forsøke å fly fra California til Hawaii, en tur uten premie, og lete etter de savnede flyene, «Miss Doran» og «Golden Eagle», og deretter fortsette til Manila og Hongkong. En 55-watt kortbølgeradio ble fjernet fra «Pabeco Flyer» og installert i «Dallas Spirit» Amatørradio-operatører over hele landet overvåket overføringer på kortbølgeen. Klokka 21 sendte Eichwald en melding om at flyet hadde gått i spinn og blitt rettet opp igjen, etterfulgt av et SOS om at flyet hadde gått inn i et nytt spinn. Signalet ble brutt midt i sendingen da flyet styrtet i havet rundt 650 km vest av Oakland.
«Dallas Spirit» ble bygget på kreditt med løfte om at Swallow Airplane Company skulle få noe av premiepengene. Forsvinningen var nok til å sende selskapet til skifteretten. Eieren, Mollendick, solgte sine interesser til luftfartinvestor Victor Roos.
Feministisk teologi

Feministisk teologi er en disiplin innen teologi og samtidig en del av den tverrfaglige kvinneforskningen som analyserer og problematiserer Gudsbegrepet fra et kjønnsperspektiv/kvinneperspektiv (se feminisme). Noen feministiske teologer har for eksempel argumentert for en Gud som er kjønnsnøytral eller like mye kvinnelig som mannlig. Feministisk teologi er likevel ikke noe enhetlig begrep og favner en rekke ulike perspektiver og ideer.
Kallhovde

Kallhovde eller "omnskall" er  brukt på Vestlandet som betegnelse på en stående stolpe som er plassert i det fremre hjørnet på røykovnen. Betegnelsen kallhovde kommer fra norrønt ”karlahofði” – mannshode. Øvre enden av kallhovden kunne være formet som et mannshode eller være dekorert med karveskurd. 
Det har vært noe uklare oppfatninger om at kallhovden skulle ha en beskyttende funksjon. Fra Ullensvang forteller Halldor O. Oppedal følgende: "Stolpen var heilag, og lukkemunen i heimen var knytt te honom. I stova åt Sjurd Sekse (f.1813, d. 1898) stod det ein ven kallhovde. Kring 1870 reiv sonen ut røykovnen. Men då han vilde taka kallhovden, spela Sjurd upp. «Kallhovden fær du ékje rikka! han hel`'du da vonda burte irfrao hu'se, han», sa han. Men sonen totte kallhovden laut fylgja ovnen. Sjurd gøymde honom då vel under bui. Men fyrst han slokna, hogg dei kallohovden sund og nytta honom til kaffived."
Leirvík

Historie

Arkeologiske utgravinger viser at vikinger bosatte seg i området på 800-tallet, og at det lå en gård på stedet på 900-tallet. Leirvík er første gang nevnt skriftlig i Hundebrevet fra slutten av 1300-tallet. Det heter seg imidlertid at alle innbyggerne, med unntak av én jente, omkom under svartedauden i årene etter 1349. I 1725 anløp et smuglerskip, som bygdas menn byttet varer med, men som også førte med seg koppersmitte. Et bryllup i bygda like etter gjorde at hele bygda ble smittet, og en stor andel av innbyggerne døde. Ved folketellingen i 1801 bodde det 85 personer i Leirvík. Samtidig med utskillelsen som egen kommune, fikk bygda i 1906 sin første kirke siden reformasjonen. Leirvíkar kirkja ble senere restaurert og utvidet i slutten av 1970-årene.

Samfunn

Leirvík er en viktig fiskerihavn, og fiskeriet er også bygdas største næringsvei. Bygda har ellers fasiliteter som folkeskole, bibliotek, forsamlingshus, bedehus, bowlinghall, bensinstasjon og øldepot for Føroya Bjór. En kunstgressbane med plass til 2 000 tilskuere ble åpnet i 1986. Bygdas idrettslag stiftet i 1928, Leirvíkar Ítróttarfelag, slo seg sammen med Gøtu Ítróttarfelag og dannet Víkingur i 2008.
I 1985 ble det åpnet en 2,3 km lang tunnel mellom Leirvík og Norðragøta, og i 2005 ble den 6,3 km lange Norðoyatunnilin mellom Leirvík og Klaksvík åpnet. Sistnevnte tunnel avløste det tidligere fergeleiet mellom de to stedene.
Kim (navn)

Familienavn

Kim er det vanligste familienavnet i Sør- og Nord-Korea.
Stenotarsiini

Utseende

Middelsstore til nokså store, kraftige gullbasser. Disse artene er sjelden metallisk fargede, men gjerne livlig farget i grønt, rødt, oransje, svart etc. Kroppsbygningen er ganske kraftig og kan virke noe klumpete. Hodet mangler horn eller andre påfallende utvekster.

Levevis

Larvene lever gjerne i råtnende ved eller annet dødt, organisk materiale.

Utbredelse

Gruppen har særlig mange arter på Madagaskar, men forekommer også på Mauritius og Komorene.
Kaptein Kaalds vei (Trondheim)

Kaptein Kaalds vei (1–11, 2–10) er en vei på Ladehammeren i Trondheim. Veien er oppkalt etter kaperkapteinen Paul Andreas Kaald fra 1800-tallet.
Hassan Rouhani

Tidlig liv og utdannelse

Hassan Rouhani ble født den 12. november 1948  i Sorkheh, nær Semnan. Han ble født inn i en religiøs familie. Hans far, Haj Asadollah Feridon (døde i 2011), hadde en krydderbutikk i Sorkheh og hans mor bor i Semnan med hennes datter, og hennes ektemann. Asadollah Feridon var ifølge media politisk aktiv mot sjahen, og ble først arrestert i 1962, og så 20 ganger før den Iranske revolusjon i 1979.
Rouhani starte sin religiøse studie i 1960, først ved Semnan universitetet, før han flyttet til Qom universitetet i 1961. Han deltok i studier med framtredene studenter, som inkluderte Mohammad Mohaghegh Damad, Morteza Haeri Yazdi]], Mohammed-Reza Golpaygani, Soltani, Mohammed Fazel Lankarani, og Mohammad Shahabadi. I tillegg studerte han moderne kurs, studerte han juss, og fikk en bachelor grad ved universitetet i Theran  i 1972.
Dinarda

Utseende

Middelsstore (3-5,5 millimeter), brune kortvinger. Kroppsformen er temmelig bred. Antennene er korte og kraftige, hodet mye bredere enn langt, firkantet, med ganske små fasettøyne. Pronotum er stort og bredt (tydelig bredere enn dekkvingene), med rundede sider og tilbaketrukne bakhjørner. Dekkvingene har også tydelig uttrukne bakhjørner. Bakkroppen er temmelig bred, beina slanke og middels lange.

Levevis

Disse billene lever i tuer av røde skogsmaur (Formica spp.). Billene kan være ganske tallrike i angrepne tuer. Det er uvisst hva de spiser og i hvilken grad de skader maurene de lever sammen med.
Ferjesambandet Havøysund–Gunnarnes

Ferjesambandet Havøysund–Gunnarnes krysser havområdet mellom Gunnarnes ferjekai på Rolvsøya og Havøysund ferjekai på Porsangerhalvøya i Måsøy kommune som del av fylkesvei 158. Sambandet er del av et kombinert samband med hurtigbåter der bestemte fartøyer også kan transportere biler, det drives av Boreal Sjø.
Ferjestrekningen har en lengde på 24,1 km og en overfartstid på 30 minutter.
Polikarpov I-15

Bruk i Finland

Det finske flyvåpenet overtok fem I-15 jagerfly som hadde nødlandet i Finland. To av disse ble reparert til flyvedyktig tilstand ved slutten av vinterkrigen og de øvrige deltok i fortsettelseskrigen. Man sluttet å bruke de den 20. februar 1945 og ble slettet i flyvåpenets register 2. januar 1950.
Under vinterkrigen tok det finske flyvåpenet over åtte I-153 jagerfly som nødlandet i Finland. Under fortsettelseskrigen ble ytterligere elleve fly kjøpt fra Tyskland. Sammanlagt hadde det finske flyvåpen 21 I-153 -jagerfly i bruk.
Trond Ali Linstad

Karriere

Linstad utdannet seg til lege i Oslo, og studerte videre tropemedisin og hygiene i England. Han har vært fastlege i Oslo 1983-2013.
Linstad var på 1970-tallet politisk aktiv i ml-bevegelsen, tilknyttet AKP(m-l). I 1970 reiste han til Jordan via Beirut og arbeidet som frivillig lege i flyktningleire og på landsbygda under Svart september-borgerkrigen i Jordan. I 1976 tok han sammen med Finn Sjue og Eldbjørg Holte initiativ til pengeinnsamling til medisinsk hjelp til palestinerne. Linstad var formann i Palestinakomiteen fra 1977 til 1986.
Linstad var med på å opprette helseteam som komiteen senere har sendt til palestinerne. Linstad var selv med i det første helseteamet og har også deltatt i senere team. Han var også med på å opprette helseorganisasjonen NORWAC (Norwegian Aid Committee), som i dag ledes av Erik Fosse. Han er tildelt Det palestinske Røde Halvmånes fortjenstmedalje for sitt arbeid.
Linstad etablerte senere Urtehagen Stiftelse som består av fem barnehager, videregående privatskole, radio og tv-stasjon, en barnebondegård og ett forlag. Linstad er redaktør av nettstedet koranen.no og for magasinet Muslim. Han har også oversatt en rekke muslimske barnebøker til norsk, og har selv forfattet bøker om Islam. Han har opprettet og startet barneskole og barnehjem for foreldreløse gatebarn i Afrika (2012). Linstad opprettet også et kvinnesenter i Burao, Somaliland.
Linstad presenterte i januar 2010 et «Muslimsk manifest» i Aftenposten, et manifest som ifølge Klassekampens vurdering «argumenterer for en slags muslimsk segregering». Linstad hevdet at muslimer er imot liberalt demokrati, da Allah er den eneste autoritet, og at muslimer derav ikke bør samarbeide med myndighetene, men isteden verne seg mot staten.
Ifølge SOS Rasisme, «nører Trond Ali Linstad opp under antisemittismen» etter et innlegg som ble skrevet av ham på nettstedet Koranen.no i juni 2010. Linstad skrev blant annet: «Vær kritisk til jøder i verden, når det gjelder den innflytelsen de har, innen aviser og andre medier, i mange politiske organer, og ved kontakter og nettverk som finnes til der hvor beslutninger fattes», og videre 
«‘Beware the Jews!’ De kan snakke varmt for en sak, om demokrati og menneskerettigheter, og annet folk er opptatt av, men iblant kan dette synes som en fasade, som skjuler et dypere engasjement, der innholdet er ‘jødiske’ interesser.» I artikkelen legger Linstad spesielt vekt på jødenes lobbyvirksomhet og deres interesse i å utvide Israels landegrenser, og er kritisk til støtten de får fra USA. SOS Rasisme hevdet at artikkelen er «noe av det verste kollektive angrepet på jøder som har vært lagt ut i Norge etter krigen».
Västerfärnebo

Västerfärnebo er et tettsted i Sala kommune i Västmanlands län i landskapet Västmanland i Sverige. I 2010 hadde tettstedet 477 innbyggere.
Sportsklubben Brann i 1991

Sportsklubben Brann i 1991 inneholder samtlige spillere, tabell og kamper som Sportsklubben Brann spilte i fotballsesongen 1991.
4. divisjon fotball for menn (Rogaland)

Avdeling 1

Kilde: fotball.no
Sist oppdatert: 28. juni 2014 kl 02:03 (CEST)

Avdeling 2

Kilde: fotball.no
Sist oppdatert: 27. juni 2014 kl 23:13 (CEST)

Avdeling 3

Kilde: fotball.no

Avdeling 1

Kilde: Fotball.no

Avdeling 2

Kilde: Fotball.no

Avdeling 3

Kilde: Fotball.no

Avdeling 1

Kilde: Speaker.no

Avdeling 3

Kilde: Speaker.no

Avdeling 1

Kilde: speaker.no
Olivia Newton-John

Bakgrunn

Hun ble født i Cambridge i England, men i 1954 flyttet familien til Australia. Faren stammet fra Wales og arbeidet som tysklærer i Cambridge og deretter Melbourne. Hennes tyske mor Irene Newton-John, født Born, var datter av den verdensberømte tyske atomfysikeren og nobelprisvinneren Max Born.
Olivia Newton-John viste tidlig stor begeistring for å synge. Som 12-åring vant hun en konkurranse, og på skolen grunnla hun jentegruppen Sol Four.

Karriere

17 år gammel hadde hun sin første opptreden i en film, Funny Things Happen Down Under (1965), hvor hun sang «Christmas Time Down Under». Kort etter deltok hun i en talentkonkurranse og vant førsteprisen, en reise til England, hvor hun fikk platekontrakt på Decca og utga sin første singel, «Till You Say You'll Be Mine», i 1966. Oppfølgeren lot vente på seg i fem år, og «If Not For You» ble hennes gjennombrudd. Karrieren tok av og mange store hits fulgte; «Let Me Be There», «If You Love Me Let Me Know», «I Honestly Love You», «Have You Never Been Mellow», «Please Mr Please» samt mange flere. I 1972 spilte hun i «komihumormusikalen» Kofferten, en samproduksjon mellom Sveriges Radio, BBC, Yle og NRK.
I 1974 deltok hun i Eurovision Song Contest for Storbritannia med låten «Long Live Love». Konkurransen fant sted i Brighton i Storbritannia, og Newton-John endte på delt fjerdeplass.

Suksessen med Grease

Hun gjorde sin skuespillerdebut i Grease (1978) sammen med blant andre John Travolta. Det var Travolta som innstendig ba om at hun måtte få rollen. Hun har fått en stjerne på Hollywood Walk of Fame.
Etter Grease, endret hun image fra vise-country til en mer pop/rock-stil med albumet Totally Hot. Flere hits skulle følge de nærmeste årene; «A Little More Love», «Xanadu», «Magic», «Physical» (hennes aller største hit som lå ti uker som nummer 1 i USA), «Heart Attack» med flere. Sin siste store hitsingel hadde hun i 1983–84 med «Twist of Fate», som nådde femteplass på den amerikanske Billboard-lista.

Utmerkelser

Newton-John ble i 2006 utnevnt til offiser av Order of Australia. I 2019 ble hun forfremmet til companion .
Kerro

Kerro er en liten landsby i Leningrad oblast midt på det Det karelske neset. Det finst deler ev eit ingeniørregiment der. Landsbyen heter Kieru på finsk, fra den gangen området var finsk.
Eldar Hansen

Karriere som spiller

Eldar Hansen var den første store RBK-helten – også den første til å debutere på landslaget. I 1960 scoret han som 19-åring hele fem mål da klubben tok sitt første NM-gull etter omkamp mot Odd fra Skien. Han ble også norgesmester i 1964.
Han spilte én kamp for A-landslaget, i en VM-kvalifiseringskamp mot Sovjet i 1961, hvor han scoret ett av Norges to mål.
Eldar Hansen la opp allerede som 27-åring i 1968 etter rundt 100 serie- og 35 cupkamper for Rosenborg.

Karriere som leder

Hansen ble valgt som president i Norges Fotballforbund, et verv han hadde fra 1980 til 1987. Senere har han hatt styreverv i både Rosenborg og Lillestrøm Sportsklubb.
Fra 2007 til 2010 var Hansen styreleder for Skeid Fotball. Hansen ble koblet til Skeid gjennom samarbeidsavtalen mellom Lillestrøm og Skeid. I Lillestrøm hadde Hansen ansvaret for oppfølgingen av denne.

Æresmedlemskap

Eldar Hansen er utnevnt som æresmedlem i både Rosenborg Ballklub og er innehaver av NFFs gullmerke.
Plakk

Plakk er et hvitt/blekgult lag med bakterier som finnes mellom tennene og langs tannkjøttkanten. Dårlig munnhygiene er årsaken til plakk. 
Bakterier i plakket danner syre som kan føre til hull i tennene og dårlig ånde. Dersom plakket blir liggende, kan det føre til tannstein.
Alle utvikler plakk og det dannes hele tiden nye bakterier i munnen. Bakterier lever og formerer seg ved hjelp av næringsstoffer som finnes i spytt og mat vi spiser.   Tannstein kan igjen føre til tannkjøttbetennelse (gingivitt), eller i verste fall løse tenner (periodontitt.)
Rust (spillested)

Rust er et spillested og nattklubb på Nørrebro i København, hvor det avholdes både tradisjonelle konserter og clubbing med elektronisk musikk.

Historie

Rust (opprinnelig Kafé Rust) var fra juli 1989 kampanjecafé og festlokale for Next Stop-bevegelsen, en av de protestbevegelser som oppstod mot slutten av den kalde krigen. Caféen ble oppkalt etter tyskeren Mathias Rust som i 1987 landet på Den Røde Plass i Moskva i et Cessna 172 sportsfly.
Mot slutten av 1989 besluttet en mindre gruppe aktivister å omdanne stedet til regulær bar og spillested. Etter en mindre oppussing gjenåpnet Rust i februar 1990 som et samlingssted for den københavnske undergrunnsmusikk. I 1991 ble Rust bygget om og fikk status som selvstyrende arbeidstiltaksprosjekt med ansatte på lønnstilskudd. Etter klager fra lokale konkurrenter over konkurransevridning ble arbeidstiltaksprosjektet stanset i 1992, og siden da har Rust fungert på kommersielle betingelser.

Livested

Rust har en solid tradisjon som spillested. Rufus Wainwright, Bloc Party, Howie B, Stereo MC's, Blue Foundation og mange andre danske og utenlandske artister har stått på Rusts scene. Rusts live-scene presenterer primært navn innen indierock og -pop, hiphop og electronica.

Nattklubb

Justice, 2manydjs, Hotel Costes, MSTRKRFT, Digitalism, Booka Shade, Moby, Groove Armada og Trentemøller. Felles for dem alle er at de har stått bak DJ-pulten på Rust siden gjenåpningen i 2008. Nattklubben har opplevelser på alle tre etasjer. Cocktails i Livingroom. DJ's og nattkonserter på Mainfloor. Hiphop, dubstep, reggae, soul og funk i Bassment samt tilbakelent stemning i Upstairsbaren og røkerommet.
Klubben har som den eneste klubb i Danmark presentert en stjernerekke av hiphop-navn som Jazzy Jeff, DJ Premier, La Coka Nostra, Afrika Bambataataa og D.I.T.C. Fredager og lørdager suppleres lokale og internationale DJ-navn med nattkonserter på Rusts scene.
Pat Nevin

Klubbkarriere

Nevin begynte sin fotballkarriere ved å trene med Celtic FC, men ble ikke tilbudt kontrakt på grunn av hans størrelse. Han ble deretter signert av Clyde FC i 1981, og i hans første sesong var han med på å spille klubben til opprykk fra Scottish Football League First Division med sine tolv mål. Sommeren 1983 ble Nevin signert av den engelske klubben Chelsea FC på en overgangssum verdt 85 000 pund. Han kom til klubben i en periode da manager John Neal hentet inn flere spillere i et forsøk på å skape et storlag, med blant andre Kerry Dixon, Nigel Spackman, David Speedie og Eddie Niedzwiecki.
I 1983/1984-sesongen scorte han 14 mål og skapte flere målgivende til Dixon og Speedie for et Chelsea-lag som dermed vant 2. divisjon og sikret seg opprykk til landets øverste divisjon. Niven ble i samme sesong også kåret til årets beste spiller i Chelsea. Sesongen etter havnet klubben på en sjetteplass i serien, og sikret seg en semifinaleplass i ligacupen. I 1987/1988-sesongen rykket Chelsea ned, og som en av klubbens beste spillere ble han solgt til Everton FC for 925 000 pund. Han scorte 20 mål på 138 seriekamper for klubben, men klarte ikke å kopiere den positive formen han hadde i Chelsea på grunn av manager Colin Harveys mer rigide spillestil.
Da Howard Kendall ble ansatt som ny manager i november 1990 fikk Nevin mindre spilletid, dels på grunn av en åpenlys krangel mellom de to, dels på grunn av kjøp av kantspillerne Robert Warzycha og Mark Ward. På begynnelsen av 1990-tallet spilte Nevin på lån hos Tranmere Rovers FC på nivå to, før han i 1992 signerte permanent kontrakt med klubben. Nevin var med på å spille klubben til playoffspill i tre sammenhengende sesonger (1992–1995), men endte utslått i semifinalene alle tre ganger. Etter å ha spilt i underkant av 200 seriekamper for Tranmere frem til 1997, bestemte han seg for å returnere til Skottland.
I 1997/1998-sesongen spilte han for Kilmarnock FC, før han sesongen etter meldte overgang til Motherwell FC, hvor han spilte i underkant av 60 seriekamper fordelt over to sesonger. Han la opp som aktiv fotballspiller i 2000. Etter at han la opp ble han konsernsjef hos Motherwell frem til april 2002, før han deretter har fungert som ekspertkommentator i fotball for BBC Scotland, Channel 5 og BBC Radio 5 Live. Han har også vært styreleder for Professional Footballers' Association.

Internasjonal karriere

Nevin fikk sin landslagsdebut for det skotske herrelandslaget som innbytter for Gordon Strachan i en kamp mot Romania den 26. mars 1986 (3–0). Han ble tatt ut i troppen til EM i fotball 1992 i Sverige av landslagstrener Andy Roxburgh, hvor Skottland og Nevin møtte Nederland (0–1), Tyskland (0–2) og SUS (3–0) i gruppespillet, men hvor Nevin kun spilte i de to siste kampene. Fra 1986 og frem til 1996 fikk han 28 landskamper og fem landslagsmål for Skottland.
Taxi (1969)

Handling

Handlingen spinner rundt Oscar, som i kraft av sitt yrke som drosjesjåfør kommer i kontakt med alle sider av Oslos pulserende liv. Oscars niese Vibeke (Wenche Medbøe) steller huset for ham, og hjelpesjåføren (Per Theodor Haugen) bor i samme hus. Kriminalbetjent Klementsen, som er en gammel barndomsvenn av Oscar, har også en sentral rolle.

Om serien

Serien ble godt mottatt av Aftenpostens TV-anmelder.
Den ble innspilt vinteren og våren 1969.
Gyldendals Barnebokpris

Gyldendals Barnebokpris (dansk: Gyldendals Børnebogspris) er en dansk pris som ble opprettet av forlaget i 2006. Den deles ut årlig til en person som har ydet en særlig innsats for barnelitteraturen.
Hure

Hure (kinesisk: 库伦旗; pinyin: Kùlún Qí) er et banner (fylke) i byprefekturet Tongliao i den autonome region Indre Mongolia i Folkerepublikken Kina.
Befolkningen var på 174 955 innbyggere i 1999.
Tingoidea

Utseende

Små (1 – 10 mm), teger, avlangt-ovale til korte og brede. Tingidae er umiskjennelige i og med at hele oversiden er dekket av brede, gjennomsiktige, nettmønstrede skjold som ofte har vakre, filigranslignende mønstre.

Fossiler

Tingoidea er kjent fra fossiler tilbake til den siste delen av Kritt-tiden. De eldste artene blir enten plassert i Vianaididae eller som primitive Tingoidea.

Levevis

Nettegene er planteetere som suger på ulike planter, både enfrøbladete og tofrøbladete. Noen arter lever i maur-tuer men lever trolig på røtter som stikker inn i maurenes ganger. Slekten Acalypta er uvanlig i og med at medlemmene lever av moser, en plantegruppe som få insekter kan leve av. To slekter (Copium og Paracopium, ingen av dem finnes i Norge) induserer galledannelse på vertsplantene, de er de eneste tegene som gjør dette. Ellers er de et flertall av artene knyttet til busker og løvtrær, og de er vanligvis ganske spesifikke på én eller noen få vertsarter. Noen arter er regnet som skadedyr på prydbusker og frukttrær, blant annet fordi de kan spre virus til plantene, mens andre har blitt forsøkt brukt i biologisk kontroll av innførte ugress.
Noen arter har en form for yngelpleie ved at flere hunner legger eggene sammen i en felles eggsamling, som de så sammen vokter, også etter at nymfene er klekket.
Biologien til Vianaididae er nesten helt ukjent, i alle fall én art er knyttet til maur.